
    I. SJEĆAŠ LI SE MARY BELL?

  
    PTICA, ŠLJIVIN PLOD

     

    Tog su ljeta šljive dozrijevale unatrag

Meso im je bilo modro

pa zeleno

pa posvijetlilo u cvijet

    Tamno voće najbrže dozrije nijekanjem,

blijedim zidovima u koje se Iva umatala

pred svaki tulum

    Ivini su starci učili djecu da se mozak

utiskuje ručno Ivin je brat imao velike

ruke, po jedna polutka u svaku šaku,

    sve po pola sa sestrom

    Zrenje je postojalo da nas učini drvenima,

napuni pupovima od grla do grla

    Šljive su pucale od samopouzdanja, koštice

padale kao okoštale suze, smrvljeni kralješci,

iz svake je niklo po jedno savijeno stablo

    Poslije, Ivin brat

objesio se na stablu

koje je također moglo biti šljiva

    Plod tamnog učenja zrio je u zaborav

    Vidjela sam, smrt je neobično velik primjerak

najobičnije privatne pomrčine,

ima ih posvuda, rastu, vidjela sam,

i na rubovima namještaja

    Poslije su mi se oči smrkle, ništa nije bilo

dovoljno tamno da bi se uočilo

    Odlučila sam: omotat ću oči slijepom sobom

i žestoko žestoko šutjeti,

brati mrkli muk,

    mučati tamnom polutkom mozga

da posvijetli u ljubav,

    ali tog su ljeta

zidovi bili slabo savitljivi

Stalno su se kore pupova razbijale o beton,

kao da će

netko propjevati

  
    POSLJEDNJA VEČERA

     

    Poslije brodoloma

čuje se grebanje po površini pustih otoka

    Hrana koja je tu jedina je hrana

Nestane li, jedino meso bit će moje meso

Nestane li, bit će tišine

    Držala sam se za konac raskrojenih gaćica:

svaki razgovor ima tu nit

na koju treba posebno paziti

Uđeš li u tešku temu, ona pukne,

    bude neugodan osjećaj – golo međunožje

na hladnoj keramici

    Vuku vilice po tanjurima,

kao da iscrtavaju kroj na papiru,

misleći dobro da je ostalo otvoreno

Iza šivaće mašine glava se naginje,

gleda kraj šava, kraj zadnje rečenice,

    a najradije bih pukla po, rekla –

    Naposljetku,

uklonit ću tanjure i bit će

previše modar stolnjak

Nit, bijela od nedostajanja, nadolazi horizontom

    Veliko „o“ steže se oko okruglog stola: obitelj,

omča koja misli da spašava

  
    MOJA BAKA POSTAJE POEZIJA

     

    Baka kleči

na odsječenim koljenima

    Slomljena cesta u zglobovima

posve je plastična: sad je napokon

tiša od papira, napokon postaje

pjesnički motiv

    Više se ne sjećam kako su joj škripale kosti

svaki put kad bi pričala priču

o kravljim rogovima

    koji su joj jednom probili najbolju suknju,

podigli je visoko gore u pamuk

pa udarili punom livadom djeteline

    Sjećam se samo tjeskobe kad bi rekla:

nije se smjelo plakati, i pritom

palcem i kažiprstom opipavala

podlakticu

    kao da moli krunicu

na zaleđenim kuglicama krvi

    Na mom trbuhu živi jedna mala pastirica

Danju odreže i sakrije u pregaču neki zeleni

dio sebe: šaku po šaku, uho po uho,

komad po komad jezika,

    polako sazrijeva u ništa

    Noću propada u gladan želudac,

sluša kako u muškim cipelama odzvanjaju

godine koje će ostati prazne,

kao u metalnim zdjelama planinara

koji je propao u špilju

    Ja se svako jutro iznova izvlačim,

gledam kako tuš odnosi smrvljene kosti

iz pupka, šupljeg vrška jezika

koji mi više nema što reći

    A baka i dalje kleči i moli da u meni

zaplače mlijeko,

da me to bijelo ništa

    napokon nadglasa

  
    BAKA PRODAJE SLUŽBENU SRAMOTU

     

    Baka stavlja na štand deset zbirki poezije unuke M.V.,

nevoljko: ne vjeruje papiru

u koji se ne smije umotati stručak cvijeća,

cvijeću koje znači više od cvijeća

    Viče: karanfili! karanfili!

sve dok se karanfili ne vrate u sebe,

mirisom ne istisnu povijest kroz peteljke

    Uz dekorativnu krv dekorativna knjiga

    Devedeset i neke i ja sam prodavala,

dvadeset godina niža, u zadnji tren uprla čelom u os,

da knjižničarka S. iz školske knjižnice

prepozna nad štandom oči tamne od nesigurnih slova

Čvrstim pogledom, kao šaka muhu,

zgrabi moj zujeći pogled,

i priđe da se cjenka za popust

    Ispod tame

imala sam kvalitetne trgovačke oči,

brzo i bezumno kao krvna zrnca, brojila:

deset novčanica, krhkih kao stara izdanja,

deset noktiju (crveni lak potječe od lovaca,

noktiju obojenih utrobom jelena)

    Baka je primala novac,

prstima masnim od bureka zaglađivala situaciju

Nije slutila starost, trenutak

pogleda na karanfil koji je izgubio svoju riječ

Poslije, našla sam je umotanu u knjigu,

    napunila štand knjigama

koje nikad neće postati meso

    Sinoć me sanjala, kaže, sa satarom u ruci,

kako kidam, kidam,

u crveno, a bez cvijeta

  
    NEPOTPUNA

     

    Maternica sliči na plosnatu krušku, piše

u Priručniku za svaku ženu iz pedesetpete,

jedinoj knjizi koju je majka dobila od majke,

koju sam dobila od majke

    Iz te sam knjige naučila čitati:

čitam trudnoća mislim zrenje ispunjava kalup,

    čitam koštica mislim baka u kolijevci,

sapeta krpama, prljavobijelim kao meso ploda

I dandanas se pita: jesam li se rodila?

    Svrbi me kad pomislim

na muhe, zelene kao vinska boca njenog oca:

razbije li je o pod, muhe se discipliniraju,

za njih kralješci poslušno skupe znoj u utore

    Molila se mrtvim svinjskim stražnjicama

koje su visile s greda, slanina je sipila, spavaj,

spavaj, život nije za gledanje

    Čitam selo

mislim strop s otiskom čađave strane neba

Čitam kruška mislim trula kruška,

dobrovoljna glad

    Majka majke kaže knjiga misli jedna knjiga

Majka kaže knjiga misli knjiga ko knjiga,

    lako i svakodevno ulazi u supermarket,

kupuje slaninu, bocu vina,

    kilogram tog voća

krajnje napetih kora, neizvjesnost pred starost

Pomireno, kao da je namreškanost

koju ponekad osjeti pod rukom

nimalo ne užasava

    Ja ih potom jedem, oslobađam košticu

Cijeli se život pokušavam roditi,

    govorim: knjiga, knjiga, knjiga, knjiga,

stvaram biblioteku, grad knjiga,

šupljinu koja se, kao svrha, ne može ispuniti,

najslađu šupljinu

  
    AUTOBUS U LOŠEM KRAJOLIKU

     

    Linija senfa teče donjim rubom stakla

    Majci je poslana poruka da sam stigla,

kvadrat se zacrnio da može spavati

    Zašto mi je povjerovala,

kako je pristala ne bojati se moje smrti

dok volan tako jako miriše na rakiju

i žestoko se žestoko okreće

    Vozač ne razlikuje stanice, sve su tišina

Samo se vidi kako senf staje, tone u mrak sendviča

Daleko je

sanitarna inspekcija, muhe na kori kruha

nalikuju na glavice pribadača

Neće me ubiti, no osjetim svaku iglu,

    poput silovanja u boriku Bila su petorica,

djevojka je preživjela, hoda, jede, može kao i ja

    pitati vozača koliko još,

buljiti u neljubazni dim cigarete,

nalik na konac kojim ga netko odozgo

prisiljava da puši

    Senf opet teče, u mraku se čuje glad

Mislim na dlan,

magnet koji u mahanje skuplja poglede

na svakoj fotografiji iz djetinjstva,

    ali ne mogu reći obranit ću se

  
    40. DAN, HIJENE

     

    Odmah se vidjelo da ne znam kuda bih

jer sam prešla pješački prijelaz

i obrnula ulicu

    Zebra, zubi koje je cesta pokazala brzini,

da bih mogla napisati: auti su nakostriješeni,

sjajnih očiju, ali dječak u žutom kaputu

nosi buket ljubičastih jorgovana

    Kod nas nema da poezija tek tako paradira

U mojoj ulici dobra domaćica

odreže jorgovane prije korizmene procesije,

da ljepota ne vrijeđa,

zatvori mirisne vaze prozorima,

da svijet ne povrjeđuje,

kao da zatvara oči

dok u glavi bjesni migrena

    Ljubičasta se nosila u sezoni napuštanja:

napustile su me prve prijateljice,

prvog diktatora napustio je život

Sad je tako staromodna

da smije biti samo boja pokore,

    kao što će dječak jednom čuti zlobni smijeh

kad god se sjeti tog kaputa,

žaliti jer na proljeće tijelo

više neće na nebo

  
    ŽENE KOJE MI PRETHODE

     

    Majstor je rekao: pojeo sam konkurenciju,

pčela je došla na vodu, to

ne smijem dirati

    Svaka pčela koju sam ikad vidjela

izašla je iz bršljana

s kuće u kojoj skvotiraju

prabakin duh i nekoliko đankija:

    ljepota visi o strukturi, kao pletivo

    Neprestano drže igle u rukama,

pletene pelerine nalik na biskupske halje,

čipku za pičku, kapu za zigotu

    Čista, ne smijem se zaraziti vještinom

od koje se zaboravlja važnija vještina,

    kao što je konkurencija u majstorovu trbuhu

uspjela pojesti deset sendviča,

ali pritom zaboravila

začepiti pukotinu u cijevi

    Pčela je razbila strukturu, ne smijem

dirati Suvišna hrabrost prsta i

    sve pada u vodu

  
    STUBIŠTE ZA ČITANJE

     

    Ma kakve knjige,

to samo šuma poštuje kućni red

    Na sudu, ponaša se ko sudski spis

U knjižnici, ventilatori slažu u police pluća

tanko narezana svojim rebrima,

    listovi udišu naše izdisaje

    Hodam parkom, nisam u krošnjama

Danas sam dala da me uslikaju za osobnu kartu

i sad mi, indijanki, nedostaje malo duše,

one bez boga, koja se mjeri dahom

    Ustala sam rano i, suspregnutog daha,

dugo nanosila šminku

    Svakih pet godina otkrijem pravo lice,

rastresenu nježnost pudera u prahu

Kako bih ikad mogla biti oni crveni ožiljci,

tragovi kandža divljih djevojaka,

kad se nikad nisam borila

    Ovo na slikama, rupe u maskari,

i šutljive su i rječite, kao otisak unutarnje vatre

oko prozora kuće kojoj prilaziš poslije rata,

s opravdanim strahom

    Tko kaže da park nije istinski izraz stabla?

Ili knjižnica? Tek u njoj osjetim najbolje od šume:

tišina bijesnog korijenja,

staze bez kompasa,

    led mramor na sjevernom izlazu

na kojem se nadam

ostaviti jajnike

  
    CEDELL DAVIS DORUČKUJE

     

    Palim radio,

pločice zazvuče okruglo

    Sjedi mirno na kolima svakog jutra,

stari crnac prebijenih koljena

    Šake, zgrčene kao zaleđene kuhinjske krpe,

položi na podlaktice i neprimjetno

noktima guli komadiće kože

    Hrpa smeđih latica na stolnjaku, dovršen cvat,

s druge strane stola djeluje

bez razloga uzbudljivo, poput točki

u novinskim uskličnicima

    Kava, njen pismeni dio, nestaje, treba napokon

ispuniti formular One točke

stavljam svugdje:

    iza imena, iza grada, iza oca, kao da se

svega odričem

    Državna administracija treba

toliko i toliko mrtvih godišnje, no mene

još uvijek gubi u trenutku

kad mi CeDell zabrinuto prstom dotakne čelo

    kao majka kad se pljuvačkom na vrhu krpe

uvjeri da je madež stvaran ali koža izmišljena

pa kaže kako si blijeda skoro modra,

    kako si modra

    Onda sjaj u vodi Mississippija dobije oblik

prereže žice i drvo, a ja prihvatim

otpuhnem piljevinu i glatko

prijeđem preko maslaca

  
    ODRASTANJE

     

    Napravila sam pedeset čučnjeva i otkrila vrat,

potom je N. pritisnula prstom žilu,

    čulo se kako šiljasti zubi teku do srca,

kako u mraku šumi mala smiješna smrt

    Njemu je otac lomio prste kad bi viski ostao bez leda,

on je morao ostati hladan, i nikad se ne bi

    tako igrao, umetao krnje otiske u ritam,

stavljao točke na moj tekst Ma znam ja,

    točka može obrnuti namjere Moji su

kuniće za klanje jedno jutro našli poslagane

    umjesto peciva, s crvenim otiskom lasičjeg zuba

    Kao doktor pred dijagnozu: uljudna,

odrasla smrt Mene nitko nije prisilio, ja sam

    sama od sebe ostala hladna, jer sam ih htjela

sve pojesti, imati puno prstiju, igrati se

    do besvijesti, do mraka

  
    PTICA OD ZEMLJE, POSLJEDNJI GMAZ

     

    Bez katastrofe,

gmazovi su nestali u statistici

    Desettisućadvjestotridesetosmog dana

vene su se stisnule u kabele,

kofer napunio grijalicom

Ima negdje neka toplina za svaki metalni trbuh

    Otac je lacoste majicom oglasio

ono malo preostale hladne krvi

Krokodil otvorenih usta

kao da će mu prožvakati srce,

kao da će reći: oživjela me tvoja poezija

    Otac stoji na peronu, nagluh kao kolodvorski šalter,

kaže: pogodi dišem li

    Kažem: nemoj se bojati, neću nauditi majici,

napisat ću hlače,

baka nije baš nikad obukla hlače

    Kažem: evo govorim, evo govorim moram ići

U čemu je sad poezija?

    Između nas

kroz autobusno staklo ništa se ne čuje,

govnom je ptica presjekla mjesec,

kao pijat prepolovljen o kuhinjske pločice

koje smo kasnije zamijenili svjetlijima

    Dotakla sam rub, dugo gledala prerezane prste,

ali žena iza šaltera izdala je kartu,

nesvjesna kamo će to odvesti,

i vidjelo se nema me namjeru

naučiti voljeti

  
    II. JA SAMO ŽELIM DA ME ODBACUJEŠ

  
    RITAM VRABACA

     

    zimi padaju očevi zubi

kamenje usitnjava kaznu

ponekad pogodi al se slabo vidi

krv pada sporo kao latinska psovka

ljetos me popio obadov let

ja nisam krava ja nisam krava

strah je crveno u prahu krv kojoj je prošao rok

obadi padnu s prvim zimskim gulašom

zašto u gostionama kuharu nikad ne padne glava

samo pticama češće prascima piaf

ne ne želim više nikad čuti kako kiši mozak

evo radije svojom osobnom glavom padam na stol

dužna sam odsanjati da imam pet godina

sad mogu napisati „padam“ i stvoriti koljeno

onda se probuditi i napisati „koljeno“

kad u pjesmi postoji koljeno u nju se može pasti

kad sam u pjesmi opet imam pet

ja moram svaki dan pola sata padati kroz godine

do večeri sam čvrsta tuča nadglasa kapanje

kap po kap iz slavine na sabranost

mreža otpale kose nalik na crtež živaca

tu tu podebljaj flomasterom i progledat ćeš

kap po kap prvih znakova bolesti desni

kako je loše obojena ta krv

jedva vidljiva uspomena na bijeloj plahti

ponekad se previsoko pokrijem i ne probudim

padam u san padam u san piaf

kad sanjam sanjam koljeno

kad previše pišem „koljeno“ padnu windowsi

kad padnu prozori padnu profili

moj profil padne kad padne zid roditeljske kuće

to me w. nacrtala u trećem osnovne

tema je bila „zima u mom gradu“

samo oponašam dobro oponašam pad piaf

kao snijeg u kugli:

    padam iz dna

  
    I SVIH DJELA NJEGOVIH

     

    Kao da je bio u lošoj strani ogledala,

pijani muškarac diže se iz trave sav izrezan

Ulazi u fontanu, iz kože izlazi

jato crvenih riba

    Crvena riba prva je u kući postala leš,

odrezani jezik s lelujavom perajom krvi

Nisam više mogla govoriti

pa sam napisala na akvarij:

odričem se plivanja Obećali su:

voda šuti, ali zapamti

    Muškarac sjeda na klupu pored:

torzo pun jezika, a ne govori engleski

Naš odnos, kao svaki dobar balkanski,

temelji se na neizrečenom

(vode nikako ne mogu zaboraviti)

    Dvojica radnika dovukla su na zelenim hlačama

misao na prijazni tepih trave,

ali kosilica jedva da priznaje

vrijeme između košnji

    Jedan od njih kaže: mrzim ovaj grad

    I sama sam pogubljena u prijevodu:

izgledam kao na iglama,

a zapravo gledam u klinca iza grma,

polažem u njegovu probodenu žilu

sve nade da ću prizorom dotaknuti višu sferu

    Muškarac ustaje pa pada

Ustajem i vidim: ribe i fontana su ružičaste,

latice oko muškarčeva tijela još svjetlije,

kao sjenilo na kapku

koje ističe oko, ali ga ne izražava

    Svuda uokolo svježe britve

Ja stojim nad vodom,

zovem ogledalo

  
    VJEŽBANJE SMRTI

     

    Ima stvari s kojima se nikad neću pomiriti:

proizvodnja jagoda pokriva tek tri posto potreba,

okus jagode u većini kolača dobiven je iz piljevine,

    bez obzira koliko dobro studenti izvedu operaciju,

medicinski miš mora biti ubijen

W. nazove, kaže: jesam, kaže:

malo se gleda u to malo srce, potom se otkine

    Koje bi pitanje trebalo postaviti nakon?

Možda:

    jesi li znala da je baka zgnječila miša

kantom za smeće (Nije plakala zbog onog što su, bučno,

komadići srca napisali na pločicama,

nego kad je vidjela slijepi zemljani kanal duž hodnika,

shvatila da je ubila krticu,

sporiju i od staračke štake)

    U slušalici miševi dišu kao da su živi

    Ja ako se i odvažim nazvati, obično želim reći nešto

o jagodama koje zriju na prozorskoj dasci,

kazati: zrelost, to je kad jagode povjeruju

da je krvi mjesto u srcu

    Ako se i nazovemo, govorimo kako je slatko,

jer su nam usta puna piljevine

koju smo žvakale od prvog do petog rođendana

ne bi li prestale osjećati jezik

U slušalici šumi respirator,

    a onaj koji se budi iz kome, okružen najbližima,

progovara nepoznatim jezikom

    Šutnja je jedna od stvari koje me ne prestaju tješiti,

lijepi privid da je svačija samoća ista Ja isto

    prije spavanja sto puta pritisnem prekidač lampe,

gledam kako plafon pulsira poput bijelih prsa,

mislim:

    malo se vježba, potom se prekine

  
    ROĐENA U METALU

     

    Ne smijem ti dopustiti da čuješ

kako izgovaram baršun,

mogao bi čuti dlanove koji brišu znoj

po oglodanim rukohvatima baršunaste fotelje,

grubost čitanja, to kako sam ponekad

samo željela ustati,

ali u nijednom dućanu nisam mogla pronaći

drugi baršun, da zakrpam laktove, da se mogu

osloniti na vlastiti tekst, baš šteta,

uzalud dozivanje baršun baršun baršun,

odavno nije bio moderan,

a ja sam možda najviše željela

obući glasnije hlače, neku meku krv na cipelama,

pomaknuti ono malo zemlje u zavjesama,

da me dječaci nježno odbacuju, da ubacim

na pravo mjesto u disku

vene vruće od crnog baršuna,

odmah potom pomislim kauč, Plavi baršun, Lynch

blago se posramim što sam ga površno gledala

pa se sjećam samo da je to film

u kojem ništa nema smisla,

potom također bez imalo smisla

uzmem upaljač rukama petogodišnje sebe

i zapalim fotelju,

da bolje vidim koliko se ispravno znaš

radovati nesrećama Ja samo želim

da me odbacuješ,

da baršun o kojem misliš

ostane nježan

  
    VEČERA, KAUČ, TV

     

    Zamišljam kako gladiš dvije rajčice i kažeš:

ribe su podmukle

    Napipam noću krljušt u obrazima,

kao sljepačko pismo kojim se u nekoliko riječi

objašnjava sve o meni

    Nikome, nikome ne dam da me čita

Ledena zelena leđa svijaju se oko zjenica,

to su mi obrazi pobjegli u dan,

    u takozvani pogled na problem,

    kad se čini da gledam bez gađenja

stablo koje je posađeno kad sam rođena

i ima posjekotinu iz koje mravi

    Crno, sporo mislim, a ništa me ne sustiže

jer sam jednom iz kalendara brodske kompanije

izrezala jato riba Danju

ne vidi se ono unutra,

    no ribe puštaju crna crijeva iz brodskog motora

baš kad je nužno upaliti šibicu, tada

bilo na vratu postaje točka najtamnije rečenice:

    više ne mogu čitati bez eksplozije

    Rado bih vidjela taj stupanj napetosti u tebi

koji ne priznaje granice tijela,

ali sve me pročitano pomisli:

lik iz Rushdievih Stihova

kojem je otac otpilao stablo rođenja

    Zarezat ću još jednom u vrat,

malo luka, malo ulja, malo krvavih zareza,

    da ti dlanovi narastu veliki i pismeni

  
    KRALA SAM GROŽĐE

     

    Postala sam velika i nespretna,

kao kad se u rutu upiše svijet, pa postane rutina

Malo govorim da svijet ostane manji,

da bi, tako, stao u jednu riječ

    Ni danas ne mogu izgovoriti dalje od kuće,

zaštićene mramorom kao spomenik palim borcima,

jer još na ogradi vidim djeda,

do pasa pokopanog u vinograd,

od pasa lako zapaljivog,

kako govori:

kad sam izgovorio državu, bila je država

    Poslije je posve pokopan,

prekriven blatom koje mu se stvaralo pod jezikom

od izgovaranja podzemnih riječi,

kostiju i slomljenih dječjih kostiju

    Umirali su, umirali,

ili prelazili na drugu stranu ulice,

kad god sam kući izgovorila stranu

    Ali, u to vrijeme, bila sam spretna,

mogla sam istodobno viknuti oba pločnika,

crtu za pretjecanje na dnu,

i šupu lijevo u kojoj je I. čuvao šećer

Sad, samo rastem i rastem, trebam rušiti

ako želim otići,

a ne mogu izgovoriti ni bager

    I najmanja kuća brani se,

ispunjena buldogom kao usta šutnjom,

džepovi šakama

    Ponekad, nađem unutra neke nokte,

ljubičaste i skoro otpale,

a kunem se, I., nisam nikada rekla

grožđe

  
    BLIZANKE

     

    Ozbiljno sam razmišljala

o kopanju bazena:

više nijedna suza neće pasti uzalud

Lokva pod špinom zlobno je štucala

    Možda smo ipak predugo sjedile na ogradi

Dolje su se grmovi ogrozda punili iglama,

bezbolni ako ne diraš,

    kao spoznaja da i ljeto može biti oštro

Majka je bacila na nju punu šaku antibejbi pilula,

rekla joj: sad se jebi

Na čelu se jedna uspjela primiti,

kao da ju je gađala sjemenkama trave

koju su momci zvali „momci“

kad su htjeli znati je li kurva

    Ogrozd s čela, gumena, mrtva suza

(otpadak od grozda, buntovno zrno)

zaglavio mi se u poljupcu

    Pomislila sam: treba izgovoriti taj ogrozd,

grm ogrozda, zatim zemlju pod ogrozdom,

govoriti dok ne nastane velika rupa u razgovoru

    Nitko se nije pomicao,

mišići su bili snopovi igala,

prsti su prestali brojiti godine

    Suze su se slile duboko u kapke, poslije

bio je bazen čim zatvorim oči:

crveni kokteli, plahi suncobrani,

kosa koja leluja iz dna kao crni plamen,

    i mrtva voda među njenim bedrima,

zlobna budućnost

  
    JUTARNJI TAKSI

     

    Autizam Na autizmu

metalne ovce, prebrze za brojenje

Uostalom spavam Uvijek spavam

Uvijek kad spavam, sanjam paintball

Pucam u tebe zelenim srcem Pašnjakom sam,

niskom potrebom za nježnošću, omekšana

Grizu me, žvaču me, jedu me

Tu sam pod haubom, nebo ne živi

Autizam:

    zaljubljenost u mehanizam

  
    BURKA

     

    Štedim Štedim

cijelo ljeto Uskoro će sol

ostati bez vode, slani nokti

povrijediti kožu Noću se koža

stisnuti u crijeva Crijeva se sjećati noktiju,

sanjati nježni kruh Kruh ujutro

čekati maslac Maslac čekati

u dućanu Izlog biti pun knjiga,

na knjigama tanko narezano lice Lice

misliti na šunku Staklo pojesti knjige,

ispljunuti kovanice u džep Kovanice

pasti na pult Puder pasti na pult,

ljeto pasti, listopad: vrijeme da se

počne lagati

  
    III. CVJEĆARICA

  
    OTOPIO SE SNIJEG NA PISAĆEM STOLU

     

    Pouči me plakanju, napravi košu pluća od maramica

Moram vidjeti nešto bijelo da bih disala

    Zdenka vidi crno, točku u mom lažljivom grlu,

jer sam napisala sve je ružičasto u marami,

a znala sam neće biti zamijenjena kosom

    Od straha bih sad najradije uzela valjak,

usmjerila kretanje u bijeljenje zidova njene kuće

Jednom će

sve naše kuće biti prefarbane

    Ne bih voljela da dođe do toga,

da te vidim u bijelom odijelu,

ali kako biti iskrena pred vestom toliko šarenom

da negira rebra, pregrade koje noću brojim

da bi vuna preskočila dan

    Nauči me plakati, jer ne znam drukčije napisati

„siva svakodnevica koju ne napuštam“

nego ovako:

u prozoru kolodvorskog bistroa

oblak priziva crnu misao na oluju,

janje usmjerava meso iz bijele veste u dim

Gušim se ako za pet minuta ne vidim

nešto neispisano

  
    IGRICA

     

    Kao kad zaboravim ubrani ljiljan

u hrpi svega na pisaćem stolu

pa ne mogu odrediti odakle ta glavobolja,

to nezadovoljstvo,

tako me Dave podsjeća na tebe,

kukac koji klizi u kuteve kvadratnog oka

    Možda je stvar u granici, mraku iza imena,

kad uguglam „Dave“,

saznam da postoji „Dave and the Dalmatians“,

američka klapa koja pjeva i sevdah

    Kažem, stvar je u granici,

majici koju ćeš jednom možda obući iako,

kao ljiljan pisanju,

ne čini dobro tvom torzu

    Komadić pamuka poskakuje na ekranu

Tipka poput malog srca kuca pod prstom

    Prsa su rijetki dio tebe koji naslućujem

Ali kako ih ugurati u tijesni prozirni tekst,

a da ne bude neukusno?

    Tako me strah kiča, otkad te znam, da samo šutim

Još mogu, razmišljam, završiti sa stilom,

sad kad, nimalo nalik na sebe,

radim gluposti kao branje cvijeća

Inače ljeti

    prođem razine koje se mogu proći,

preskačem trave, bacam kamenje,

skupljam svjetlucave predmete,

ležim mrtva,

    s preostala dva Davea ponovim isto

  
    LJETNA TERASA

     

    Stavila sam puder na čelo da smirim isijavanje,

haljina mi cvjeta

    Je li moguće da nosim biserne naušnice?

Vjerojatnije,

savila sam dlanove u drugu polovicu školjke,

položila ih na uši i predugo stajala zatvorena

Noću sanjam:

    izvlačim izvlačim iz glave trake kazeta

koje je majka dobivala u časopisu o sapunicama

    Cijeli život tražim ove ljude

koji sjede na terasi i ne sviraju saksofon

Njihovi strani jezici meko lete, ali ipak su mrtvi,

kao guske iz jastuka

    Kako te prevesti? Ideja, atlas, bit?

Čime te prevesti? Previše obične su

boje auta

    Nije dobro za prizor no jest za pjesmu

da trepavice dobiju grudice, da budu

kao grablje koje glade zemlju pod, recimo,

ušima mahuna što slušaju

ali ne razumiju,

    kao što moje uši pune saksofona

ne razumiju maskaru, njene tamne razloge

Zašto je tu,

koga misli dočekati?

    Haljina mi vene, kroj se zabija u bokove,

nasilan kao sreća

    Crna povorka s plaže vijuga prema kopnu

Nemoguće je pomisliti netko će doći,

progovoriti jezikom koji razumijem,

    i bit će poput neželjenog buđenja, prisila

da napustim jastuk, prihvatim riječ

  
    ŽENA KOJA ĆE KUPITI HLAČE

     

    Što duže stoje, najlonke se bolje sjećaju

kako sam nesigurno koračala:

stopala u njima smrve se, mirisa strogog cvijeća,

poslagana duž prečke poput sova,

paze da točke ne dolete s dalekih stijenki ormara

    Uplašim li se zavoljet ću, sjednem unutra

i gledam kako prašina boji tekstil

Košulje zaboravljaju koliko su žudjele za torzom,

čekajući na golim ključnim kostima

da logorski neon prestane biti iskren

    Sama sam birala svoje tijelo, i tko mi je sad kriv

Doduše, bubrezi mi jesu dragi,

sjećaju se piva kojim si im gotovo izjavio ljubav:

zato sam tako sebična,

i nikad ne bih donirala drugu priliku

    Čekam dok zrak ne bude čist od lavande,

pozovem moljca, on dođe i to je kraj

Moram potom izbaciti košulje na humak,

    bijelim kostima na dnu ormara

malo se uspješnije oslijepiti

  
    PARK „RADOST“

     

    Dolaze sunčaniji dani, u kotačima bicikla

okreću se dva gola kišobrana

Prestala sam razmišljati o pokrovu

    živim na crti,

ne smijem pasti kosturom u mrak

kojim zemlja opisuje moje tijelo

kao u njemačku rijeku

koja se sjeća samo stražnje strane tvornice

Okrenuta čistoj dosadi,

    gledam u djevojčicu čija se sjena,

prekratka da bi se u njoj mogla prepoznati,

spušta niz tobogan i poput lopte

kotrlja do štapa Starac bolesnih koljena

više se ne igra Iz čiste dosade

dajem mu ime:

    Birger geodet, autist (to kako

rado negiram a opet želim)

    Samo gledam lijepo se kotrlja,

nailazi no čekam da se obrne,

    evo,

više ne mislim na onih par dana,

oblake pune zbunjenih munja

Bilo je nemoguće nositi takvu ideju,

kao da znojem iz dlana uzgojiš,

iz najobičnije uzbuđene žile,

dvije drške za kišobran,

do jeseni otpale, staračke štapove

Dolaze dani,

    kosti se okreću

Padam s bicikla,

jer imam prečesto ime:

mene zemlja nikad ne zaboravlja

  
    LORCA SE OKREĆE

     

    Mitske „zlatne jabuke“ zapravo su naranče,

piše na ambalaži džusa

    On ponekad kaže stvari kao:

kakve su to pjesme bez naranči, evo pojest ću je

a ti napiši naranča naranča naranča

Pišem: naranča naranča,

za guzove ljepotana do koji hvataju boju

    Način na koji stavlja sunčane naočale vrijeđa me

Nikad neću shvatiti

mehanizam gužvanja njegova ručnika

Slama u šeširu, pucketajući kao da iščekuje,

dovest će me do ruba

    A u tebi nema ništa nalik na sunce,

nimalo sjećanja na kaotično japansko podne,

nimalo nervoze bolivijskog razbojnika

koji lašti pištolj za sutra

Nepomičan si, hladan, kao nikad nije,

ili nikad neće

    Sok grca dok ga dolijeva, naslućuje

Ambalaža tvrdi

da je krajnji rok bio prije mjesec dana

    On kaže: uguraj još jednu negdje

Ja kažem: uguraj si je sam

    Među nama leži narančasti nož,

za mesnatim brdima nestaje svjetlo

Nemoguće je gledati kako žvače

i ne pomisliti: tom se jabukom

tako teško ugušiti

  
    BABLJE LJETO

     

    Nokat koji sam pronašla u crnoj torbici

visi nad ulicom

Noć je tijesna i pravilna

    treba brzo dovršiti nestanak

Ljeti se trake s pješačkih prijelaza

lako lijepe preko očiju: skriveni identitet,

ali sa svijetlim mislima

    (Jednom, privezao mi je traku preko očiju

i poveo na stube koje se spuštaju do mora

Pucketalo je drvo na hrptovima čamaca,

pomislila sam da se pomiče prsna kost,

zabija pramac u grlo,

i riječ stuba na kojoj stojim

podrhtava pred nasrtajima te praznine)

    Treba dovršiti nestanak prije centra

Bit će puno stranaca, možda u nečijoj zemlji

vjeruju da je čovjek ništa

    Sve odraslija noć, oblak otvara i zatvara nebo

kao poklopac kante za smeće:

neugodan prizor mladog mjeseca – prijetnja

grebanja pod površinu

Nemam ostataka,

    samo se smijem malo pretjerano bijelo,

kao da jedva zadržavam

plahtu uguranu u usta

    O Pinokijo, Pinokijo,

pravi se dječak postane kad se prestane lagati,

ali ja volim opasnu slobodu

koju laž pruža riječima, recimo:

    u četiri ujutro trake se vraćaju na raskrižje,

noćno ispiranje od sandala pravi klizište

i opet sam na lučkoj stubi:

svi koraci su greška i nijedan nije greška

    Cijeli život nisam naučila

nekoga stjerati u kut

  
    AZIJA

     

    Ljudi bijeli kao ja nose previše madeža

i neku tužnu opasnost,

kao sloneći zub

    Čovjek crn kao on slaže dinje na štand

Ta toplina teži približavanju, kotrljanju

koje zatvara svijest u jednu točku,

u spojena koljena

    Eto nas u toj točki, istočnjački precijenjeni

Ta točka to je nemirni mrav, madež

koji je poželio život Te točke one se

    množe, točke crne kože na bijeloj koži,

nedvosmisleno izražene,

poput bijele kože na crnoj koži

    To hladno pod kožom koljena, to su pokoljenja,

staklene zdjele u kojima baka čuva novac

za svoj pogreb, ružičaste novčanice,

jedva podnošljive,

    nalik na suhe svinjske jezike Nimalo ga

ne volim, ili ne znam reći drugačije,

ali uvijek imam dno ispod dna:

mogla bih sebi podvaliti sebe

    Uzima jednu dinju, ja drugu

    Ulica između nas

teče nasilno kao da razdvaja koljena,

desno ne zna što mu radi lijevo

    Smije mi se bijelo,

do jutra ću mu izbiti zube

punom šakom mrtvih mrava

  
    UNUTARNJE DVORIŠTE

     

    Nad vratima staklo je tamno Podignem li pogled,

mogu zamisliti boju potiljka koji visi na leđima,

prazan i razočaran, kao ruksak poslije izleta

Podvalili su mi brod u kojem je more zvučalo neugodno,

srdele od kojih se razvije strah od kostiju

    Početak rujna, vrijeme kad u unutarnjim dvorištima

cvjetaju oprane potkošulje,

pamučne i bijele kao povijest ropstva

Što smo naučili od tereta ovog štrika?

Kad je nešto neispisano i miriše na afričko cvijeće,

nemoguće je zamisliti da je tijelo patilo,

    kao što je nemoguće pomisliti

da je radnica iza pulta ikada bila ljubavnica

Sad, stojeći u studiju za kopiranje i printanje,

ulazi u fajl i printa sto papira, na kojima je

masno ispisana po jedna jedina riječ:

vrata, dvorište, studio, radnica, i tako dalje

    I kad vidi: kosa, skupljena, u, prekratak, rep,

nalik, na, četku, za, pjenu, kao, da, je,

od, nekoga, napuštena, prije, jutarnjeg, brijanja,

    ona se ne prepozna, samo isprinta: pedeset, kuna,

i račun Platim, izađem, vidim

ispred planinarskog kluba prekoputa psa,

sklupčanog na tri noge još otkad sam printala

maturalni rad, i napokon se osjećam

kao žena u turističkoj reklami koja vrlo umorno,

gotovo uvjereno, izgovara: dođite

    Na izlazu iz dvorišta u staklu je svjetlo ulice,

teret je sišao Osjeća se posljednja sparina,

na vratu kragna urezuje obruč

  
    BORGESOV PROCES

     

    Starica vuče torbu s kotačićima

Što ljudi nose unutra? Liječnik je rekao:

ne gledaj teške stvari, mrežnica će se odlijepiti

od obične predodžbe

koju nam svjetlo daje o svijetu

    Prati me zvuk kotačića, nalik na dahtanje psa,

vlažni mrak hvata se za gležnjeve

    U što gledati? Dolje su kamena stopala,

gore gradić od ledenih lego-kocki,

a liječnik je rekao: nemoj se igrati

Možda stvarno treba shvatiti ozbiljnije,

    napisati: prljavi prst nekog boga je,

kao nepismeni potpis, povukao asfalt do zgrade,

ili: kratkoća psećeg daha tjera,

još malo prijeći će ispred

    I zemlja se boji ozbiljnije, na svakom koraku

pušta stabla u nebo Pulsiraju pluća,

pulsira pseći mjehur

    Vrata haustora: spas

Mrak haustora: stupica

Sklapam oči da se oslobodim

– ja hoću vlastiti mrak, u mraku otkucaje tipki,

tipke lifta, tipkovnicu, tipke koje kažu:

    mladi muškarac prati me vukući kofer,

zviždi,

kao da se vraća ili zauvijek odlazi

    Recimo da ima dužu kosu,

neka mi oči još malo lepršaju

  
    PROPISANO PROLJEĆE

     

    Priroda tablete takva je

da bi mogla u sredini sadržavati žutu točku:

žumanjak bijesno bačen u brašno,

oko koje drži u oku rastresenost pogače;

    izjavnu rečenicu sunca usred tratinčice

naslikane na spomenaru iz devedesetineke

na kojem su radnice bangladeške tvornice

u majčino ime napisale:

ne postoji bolja kći od tebe

    U obruču tratinčica ljubav je oduvijek upitna

Tableta pak voli odsutno, ali zamislivo,

nalik na kameni kotač Djeluje,

no ne djeluje zapravo

    Kažu, važno je samo pogurati, dvadesetosmi uskrs

bez smisla u tijestu, brašnasto tijelo

sabrano u jagodicu prsta,

njen otisak pod jezikom,

nalik na uštap Prisiljava da izgovorim

noć za spavanje

    Kako se odmoriti?

Ima toliko događaja koje treba

zamisliti prije gutanja

  
    PUT CVIJEĆA

     

    Lavlje zube, bol koju nisam osjetila, sanjam

Ulazim u cvjećarnu i kažem:

ne ruže!

    Kako je bučno, cvjećarici prsti pucketaju

Plaća nestrpljiva u mojoj šaci,

skupljena kao pupoljci

što su poredani uz zid strogo poput datuma

Ona vadi jedan iz zadnjeg reda,

ali dan se ne pomiče

Ne želim kenijske ruže, nisu iz zemlje

nego iz krvi, kažem – lažem,

u mozgu ni traga od boli:

    lubanja košare puna bijelih latica

Kukac, brza neugodna spoznaja,

skrivao se u sabranom cvijetu

Iza raspada, trčao je uz ruku, pod pazuh,

preko leđa, preko vrata, preko potiljka:

    prisebnost je morala biti sačuvana,

procesija nikad ne smije doticati zemlju

Ja, od pete godine zadužena za tepih,

    osjećala bih gađenje

i pod drugim imenom

    Tulipani? Ljubičice? Narcisi?

Ne ruže Ne ruže Ne ruže

Upitnici u prstima cvjećarice izdužuju se

u kazaljke

    Što ću si pokloniti za ovaj rođendan?

To što sanjam

nema imena

  
    IV. KUĆA OD SRAMEŽLJIVE CIGLE

  
    REMEN ME NAGOVORIO

     

    Remen želi iz kože,

krug ispunjen hladnom haljinom

Vole me mlaki kokteli, ponekad pločice u zahodu

Po njihovom sestrinskom, hladnom kvadratu

ružem za usne piše fuck moje ime

    Društvo, koje vidim na deset do petnaest godina,

već okreće lica u mrak,

ostavlja me samu između tijela

Ona moraju plesati po nalogu ritma,

no ja mogu stajati i more će mi svejedno prići

    Riječi postoje, negdje gore, na plafonu kluba,

kruže nad reflektorima Šarenilo

zauzima uho, ko Petrovo

    Ujutro se budim, vidim da imam Petrove uši,

ali kunem se ne znam nikakvog Petra,

kao kad me telefon zlostavljao

a majka bi rekla: ne postoje lažna imena,

samo trebaš priznati ljude u njima

    Davno je bilo, deset do petnaest godina,

sad me telefon voli, Vip redovito misli na mene

Samo je remen svaki put sve hladniji,

kao da ću ga trajno skopčati

  
    TAJNICA I/ILI MALA TAJNA

     

    Ne volim panoe, stotine plutenih čepova

stisnutih u čvrsto jutro

    Ni pribadače ne volim, plastična sunca pod kojima

bude još jasnije koliko su slova stvarna

    Sve što volim pomalo ne postoji, recimo paunovi,

i nitko mi ne vjeruje kad kažem da sam bila

na otoku presvučenom tirkiznom svilom,

    da sam sjedila na cjepanici, sjekirom cijepala

telefon, bez namjere da ikad više kažem

veliku riječ, kao: fotokopiranje, šef,

    ljubav Paunovima su zjenice izlazile iz kostiju

kao neka plačljiva prošlost, mljevena kava

stvarala se među prstima, i opet je bilo jutro

    Sve što volim ne postoji, recimo

ono čemu se molim

za toner koji treba zamijeniti,

    papir s greškom od kojeg ću složiti

tisućitu pticu,

    zabavu na kojoj ću

skupljati čepove

  
    MLIJEKO U PRAHU

     

    Ništa nije strašnije od vodenog kreveta,

vala koji ponavlja vlastiti kraj,

ali o čemu drugom razmišljati da zaboravim

da danima, možda oduvijek, nisam brisala prašinu:

previše nedjelja ima tjedan

    Nije raspad riječ, već tuga u glasu dok govorim:

    ruzina na rubovima limenke sardina, možda je to

krvavi rub portirova oka, kad me ono

puštao na tvornički gat,

mirno promatrao dok se trzavi po trzavi prst

ne ukoči u ljuskama

    Učio me da nemam milosti Ružičaste školjke,

nalik na bombone, nasukane među stijene,

učinile su da sve izgleda kao igra

Obala se smijala stotinama galebova,

daleko je bio karijes

    Kroz igru se najbolje uči: nikad nisam

kod kuće oslobodila prste u fototapeti,

na fotomoru flomasterom napisala naprimjer:

ništa nije strašnije od mora u dnevnoj sobi

Tada,

sve je otok: kauč, limenka, kruh,

svako zrnce prašine,

    jastuk u kojem se noću iznova iznova

raspadaju krila

  
    KUĆA OD SRAMEŽLJIVE CIGLE

     

    Računi su toliko puta obrnuti

da su se brojke zatvorile u bube,

a opet su točne, kao jako korištena metafora,

recimo pustinja,

    kad se napiše: popucani skaj na kauču

izgleda poput komada pustinje,

a svi znaju da je pustinja život,

nešto kao osušeno nebo,

i da je kauč život gubitnika

    Sad kad sam dočekala priliku,

htjela bih napisati: smrt je lovac,

ali jedini lovci koje znam, Raško i Bikan,

trenutno su posvađani, pa bi bilo dobro

ne zajebavati ih metaforama

    Njihov je jezik prastar i brz kao disk,

jedan trzaj i krv promijeni smjer Ja ipak,

izvan konačnog rješenja,

trebam napisati vrlo suho, mjesto

na kojem su suze nemoguće,

recimo:

    iz gluhog pijeska jedva se razabire kucanje

Srce stoji, to može biti samo

članak mog prsta na ulaznim vratima

kuće u kojoj sam se rodila, ili

    glas koji broji zrnca

na vrhu svake mrtve nožice

  
    REDOVI

     

    Nekad sam imala crnu crnu kosu,

nitko me nije mogao vidjeti

    Stopala su mi bila ledenija

od pločica na podu burze rada

    Sad iz čarapa proviruje svinja

koja je predala but,

    potrošene pete rastu iz tjemena,

utičnice nervozne od vlage,

    iz glave se spuštaju sitni konopci,

svaki dan jedno smaknuće

netko objavi

  
    WAITSOVO GRLO

     

    Kao da je netko zapalio stotine domovnica,

tako ovih dana ptice polijeću sa žica

da odlete na bolje mjesto

    Čini mi se da je sve što postoji

jednom bilo zapaljeno

    Već me danima prati ugašeni pas,

šapama utiskuje maćuhice

u trag stopala, ukorjenjuje krug:

    ovdje sam već bila

i nijedna se maćuhica nije odlijepila od tla

i u crnom oblačiću makar načas

upalila žuti jaglac Kažu,

    Tito je volio jaglace,

pravilno raspodijeljenu narodnu sreću

    Ja mislim: depresija je mnogo iskrenije stanje,

mlaka sjena pod vrućim psećim šapama,

ravnodušnost ispod vjernosti

    Ponekad se, tako, tekst proširi po podlozi,

raspadne,

nikamo ne odleti,

    a krug ljudi u koji dođem

ispuni nekom nježnošću,

jezivom kao snijeg koji nježno pokriva

njihove male mrtve kljunove

  
    ODLAGALIŠTE

     

    Njuške policijskih pasa u glasu ćelavog čovjeka

traže tu ženu već godinu dana

a našle su samo ukosnicu,

    i drvored čempresa izgleda

kao češalj starice koja je uvijek psovala nebo

    Sad je vrijeme za razmišljanje

o prirodi tostera, o drugom tostu

koji se ohladi prije no što se pojede prvi,

    kako nikome nikad neću ispričati

najsretniji trenutak života, zimsku noć

u kojoj smo stajali, sami i zatvoreni,

stražnja vrata šoping centra i ja:

kucanj kažiprsta tvrdio je

da je parkirani taksi ispunjen kamenom

    Iza leđa, u neonu na golim tjemenima lutki,

vidjelo se da ljubavi nema,

a kiša je prešla u kamenčiće, kao da nebo

zafrkava kosti onog prsta

    Zbog istog crnog smisla za humor

kad bi kruh u obrazima ozbiljno problijedio,

voljela sam toster,

ali nešto je u mehanizmu puklo,

    i sad čovjek s olupinom,

sav u svrsi kao uš,

zalazi posljednjim sjajem kože

među čemprese

    Strašno je

imati kosu

  
    PLANINSKA STANICA, TJ. DNO

     

    Poruka me oslovila krivim imenom,

Jasmina,

    a paprika na omotu čipsa

izgleda kao pseća igračka

Slutim li igru ili prijetnju?

Nema škljocanja,

    tj. analogni su aparati mrtvi,

a i nema se tu uslikati ništa uvjerljivo,

žuta je boja previše prijazna za planinu,

tj. samoća ima savršenu kulisu,

ali iza:

    pas, godinama zavezan u dvorištu ujaka,

konzervativnog vijećnika,

kruži lancem po zemlji,

bijes skoro mrtav, tek sekundni zvec

metalnih buha na ušima – tako bi

zvučao vlak,

    da misli nisu nijeme,

    tj. tiho je jer mislim samo na smartphone

po kojem razmazujem prijetnju smrću,

i grm cvijeća za kojim čeznem

jer svojim bijelim, slijepim lećama

ne može izraziti koliko sam modra

    Ime Jasmina krivo je kao i moje ime

Vadim latice iz očiju, voda potapa

slova, raspored vlakova

    Od jutra hodam u krugu oko kućice,

tj. znam: nema dalje

  
    PTICA KOKOŠ

     

    Zmija nije konopac, ni na što ne nagovara

Vidi joj se samo vrh repa, špic špicaste cipele

u kojoj me nikad neće biti:

    bila je moraš moraš, sad je smiješno staromodna

    Dvije i četvrte

taj špic je povučen s ograde donjeg balkona,

pritisak na stopala nestao je

Prethodila je oproštajna zabava,

    djevojka sa žuljevima

spoznala je zloću asfalta u četiri ujutro

    Uvijek sam na balkonu iznad: kokošja perspektiva,

kad sama u polju shvatiš da zmija nije životinja,

već način na koji biti čvrsto na zemlji postaje jezivo

    Vidiš, i čičak je jednom bio običan cvijet,

a sad je zauvijek zaleđen u svom strahu

    Možda sam otišla predaleko,

ne vide se staje, ni cesta, ni zidovi,

    samo vrh krova, krvavi grkljan koji

boji oblake u bolnički otpad

  
    POPODNEVNI POSJETI

     

    Mjesto na susjednom krevetu

žuto je i posuto staračkim pjegama

    Ne donosi banane, rekla je, kad ih dugo gledam

čini mi se da poprimam njihovu boju

    Dno dviju šalica puno nečitkog taloga,

još sam joj u očima

Ponekad treba povjerovati po svaku cijenu,

kao kad su moji kupili pehar,

svima govorili da sam osvojila turnir

Takve stvari prosvijetle,

    starac je, rekla je, gledao u plafon

dok mu bijeli kvadrat nije pao preko glave

Za mene je gledanje u plafon onaj strašni moment

kad svatko može vidjeti uokvireni život,

svijetlo koje je postalo tamnije od tamnog

(bijela dječja kosa raste na starcu,

    majka muškarca s benzinske

hranila je kosti šake koja ju je udarila)

    Stari je, ona se čudi, samo dan ranije

bacio pelenu u prozorsko staklo

Taj udarac, čudim se,

kako nije shvatila tko kuca

    Šalice su preokrenute, buljim u prazno, već

godinama Vrijeme istječe,

skoro će pet,

ali odlazak još izgleda kao nešto

što nitko nije mogao predvidjeti

  
    NEUMJERENOST

     

    Metar, mrtva trakavica, omotao se

ispod ruba grudi: sedamdesetpet centimetara

Dodala sam dvije zdjele, dobila grudnjak

sedamdesetpet ce No zdjele su prazne,

    sedamdesetpet pada ispod sedamdeset,

grudnjak će se spontano otkopčati

    Krave proizvode hormone, jutro je,

iz kruha padaju smrvljeni prsti pekarice

Boja broj pet zrije u malinu,

kartoni juhe drhte u kamionu, drhte krakovi,

stablo je u posljednji čas poklonilo metak zecu

A grudnjak odustaje

    Trudim se naći unutarnju puninu,

udahnuti i stati još koju godinu;

koža se uvukla među rebra kao starački obraz:

zubi nema,

    mene se, čak i za kišnih dana, hrana ne boji:

puževi izlaze iz rupa u začine,

šparoge susreću jaja u šikarama

    Prihvatiti, upoznala sam krajnji napor toga,

kad čelo posljednjim znojem prihvati pizzu,

krumpiri prikriju podzemni miris

pomfrijem, čipsom, pečenkom

    ali grudnjak se ipak ipak otkopča

    I eto dođe večer,

pilići smireni pod modrom rasvjetom

poslušno pakiraju meso u plitice: za sutra

Špageti, obećanje mekoće, ali kako zaboraviti os

oko koje se vrte, budni čelik vilice

    Grudnjak se, otkopčan, nabrao ispod košulje:

sise stogodišnjakinje,

kao da živim višak vremena,

ono što je prekipjelo

  
    V. PISMA BIRGERU

  
    SAMOUBOJICA

     

    Uzeo je mini-frižider, stolnjak i šešir,

kremu za sunčanje i nešto protiv muha

    kao da će napokon susjedu koji naiđe

moći reći: idem na izlet

    Ali tog je dana bilo trideset celzija,

nikoga kome bi se lagalo,

džonovi su cijelim putem zastajkivali

    Iz tekućeg asfalta izranjali su stoperi,

kartonski gradovi slagali se pod kapke

    Trpkog pogleda stigao je u šumu

    Južni vjetar iskušavao je

unutarnju stabilnost krošnji, padao

rastresenim peludom, vraćenim prahom,

    u prestravljeni žuti pogled trenutnog neba,

koje brzo, vruće zaboravlja

zadnje lokve jučerašnjeg

    Hodao je još kilometar prema sjeveru,

blatnjavom putu grlo se steglo od patika

    Onda je napokon, proziran i proždrljiv,

sjeo u travu, izvadio jabuku

i jednim se mrzlim ugrizom sav zaboravio

    Sjedio je tako,

gledao u ukočeno srce,

u hladnokrvno uže na dnu frižidera,

    mislio: više nikada neću otići

toliko daleko

  
    EMENTALER-ŽIVOT

     

    Etui je zaškripio, neutješno kao mali lijes,

kad su me naočale napustile

    Kontaktne leće žuljaju, ali jasnije vidim

koliko su elastične portirove oči

Svako jutro uhvatim ih blizu sisa,

premda nemam namjeru poigravati se

    Duplje, predugo prazne, kao da usišu portira,

službena odora ostane bez sadržaja,

    nalik na ženu iz urudžbenog, nevidljivu rupu

iz koje povremeno bljesne jezik,

bolesno bijeli, debeli crv

    Bez gađenja,

u pauzi čistim zahvaćeni dio breskve

Gladim kožicu među prstima:

    žilava mekoća, meka leća, to je dakle

ta samoća

    Stavim li sad naočale,

koža s nosa i iza ušiju ogulit će se,

jer je zaboravila njihovu težinu

(Krvavo mlijeko

između rutine grada i rutine sela)

    Ali imam godine i godine

da jednom u dva tjedna,

pogledam s dna wc školjke na sebe,

i vidim –

    Navika, rupa u vremenu

  
    DAN U MUZEJU

     

    Ja samo izgledam bolesno,

jer mi se vide vene,

plave žice koje je I. našao u starom radiju,

nasjeckao, napravio metke da, za početak,

praćkom izbije poneko oko

    Stvari imaju slijepu stranu,

ako ih gledam ja:

tjestenina za lazanje – uglata hostija;

omotnice računa – zavoji za zapešća;

rep bijelog haskija – perika poludjele starice

Stat ću,

    bojim se pasa, izgledaju

kao da će se svaki čas nešto desiti

Tu gdje sjedam nema ih, oko klupe samo

vučedolske golubice,

smiješnim animiranim koracima

jedva da pomiču šljunak

Jedem neke sjemenke u gustom medu,

nalik na krila kukca u jantaru

    Sve izgleda onako mlado kako su mlade

previše stare stvari,

prevedene na jezik znanosti,

    ili drugi

(Punk na naslonu klupe

prekrivaju moja crna, plastična leđa)

    Ja samo izgledam nepokretno,

jer želim pristajati gradu-muzeju,

gdje je tlak u psima pristojniji:

ide li krv?

  
    NOĆ U HOTELU

     

    Jedna kuglica nestaje u odvodu,

druga nije više naušnica

    Neka bude crvena – i bi trešnja

    Ako je ljeto, smijem ih jesti

Ne smijem pustiti sok niz bradu, prizvati

Sarajevo mumificirano snijegom

u ratnom filmu u kojem djevojčica padom

kaže nešto o tišini Njena brada,

dok se crveno mrači crno na bijelo,

sjeća se sjene krošnje na mojoj bradi:

    tu, čeka me rođak koji vjeruje

poglavnik je dobre kosti hranio trešnjama

Kao da razara poljupce između vagona i stanice,

segregira plod od ploda,

najzdravije pusti u dlanove, kaže:

evo zašećeri!

Ne piši da smo pali s ljestava,

i najbolje kosti tako zvuče

kad spoznaju iskrenost zemlje Trik je

ne gledati dolje, nebo lijepo laže,

    redatelj je dječjim puderom prekrio

krv na plavom plastelinu Istina je

ne mogu podnijeti ljubav:

iz hotela, u pet ujutro, zovem nepoznat broj,

i čuje se muškarac me ne voli

    Polovica kreveta je prazna,

ali ja sam još ja:

sama, sama sam se izmislila

  
    KRAJOLIK S PREHLADOM

     

    Sama makija,

nabijena, sigurna u sebe, kao mali mafijaši

koji ulaze u dućan šivaćeg pribora

da izvrše prijetnju,

    leđima prisiljavaju sunce na zalazak

Odgoda je bila duga, treba povjerovati

kraj je dana

    Fazan ne dolazi, ne voli metak u mozgu,

a i kašalj kao da ne želi privlačiti pažnju,

polako popušta, udaljava se niz poljski put

– poštarski motor vozi djed,

s leđima teleta pod rukom,

žudnjom za toplinom slame

U djedovoj glavi zaglavljena baka,

čeka papir s, na putu s posla uzgojenim,

lijepim crvenim makovima

    Istina, imam žile,

ali nedostaje prostora za dugo krvarenje

Makija i mrak stežu, tko

krene kroz njih, gubi gumbe na kaputu,

možda i glavu,

    a ja sam uvijek riskirala nježnije,

puštajući stvarima da izraze podmuklu prirodu:

evo, iz drva makije mogu nastati

leci za nove lihvarske kredite,

ili: ispao je vijak iz stolice u sobi,

mogu se pretvarati da ne vidim

rupu na kojom sjedim

    Jednoga dana, jezik će prevariti:

što je značilo sjesti, značit će leći

  
    
      DADDIES
    

     

    Profesor s Harvarda, Rus, nudi mi svog sina

Vadi ga iz lisnice kao da će me potplatiti:

ničiji sin ne izgleda tako

Drugi ima brkove nalik na muf

iz trideset godina starog pornića

Treći je visok i misli za sve je dovoljan

nabrani, tamni pokrivač kože

    Drže se za čaše šampanjca,

kao da donose pred bolničarku uzorak urina,

s nadom i strahom

    Tamni biseri u ogrlicama gospođa gledaju

kao oči mrtvih riba, i ravnodušno i pozorno

Druge životinje na stolu također su mrtve, zato

plavo jezera u pozadini djeluje neprirodno

Ono se kreće podmuklo, sitnim valovima,

kulisa koja glumi more

    Profesor pogađa brojeve soba,

drugi govori o važnim filozofskim pitanjima

(kako pičku shvatiti ozbiljno),

visoki prebacuje ruku preko mog ramena,

kao deku na preživjelu žrtvu trilera

Nisam još spašena:

    očevi su me okružili

Profesor nudi Ameriku, izlaz:

ničija kosa nije tako narančasta

Reći ću šifru, neka prođe,

neka brzo završi

  
    DEVET PROĆERDANIH

     

    Odlučili smo da ćemo poraditi

na mom spašavanju

    Obitelj je rekla: tebi treba pas,

netko koga možeš naučiti da te voli

    Pristala sam na haskija, psa koji ne laje,

a ipak je samo slika vuka:

građanska izolacija,

teoretska mogućnost očnjaka

    Nastojim ne razmišljati kako su strašni

osmijesi bez oštrog viška Dresura:

red riječi iste visine:

    ustani, sjedni, jedi, lezi,

izvadi ogledala iz zjenica,

    zaboravi metaforu Ovo je stvarni jezik:

slina naučena misliti na kost,

ili svjetlo koje joj prethodi

    Prihvaćanje je posljednja faza

  
    CVJEĆAR SAMOUBOJICA

     

    Imam trn u čelu Hoće svoju ružu,

zaključak pečatiran mesnim laticama

    Ujutro voda boli,

ali samo je dlanovima dopušteno misliti na krv

Čelo, plutanje nad opasnim dnom,

mora ostati bijelo i hladno

    Umivanje:

lijepim usta na usta, dišem na tri,

no riječi ne preskačem:

    lopoč, lopoč, lopoč

  
    NESTVARNA DJEVOJČICA

     

    Nikad se neću realizirati,

    moj posao sastoji se od gledanja

udišu li i izdišu radijatori,

kuca li kazaljka

    Možda sam od tih rebara nastala,

sebe prije njih ne sjećam se

    Iznad je biljka, nekoliko listova poezije,

iznad iznad kvadrat planiranog dana

    Kutovi stola, poput strogih očiju koje paze

na učinak svakog pokreta,

gledaju sve tuplje Uskoro,

oštrine neće biti:

    iz kišobrana već teče nemirni parket

kosti mekšaju za mrak koji nailazi

    Tu je sve što trebam, svijet koji se okreće

oko sjedalice, šef: nerealno mala

riječ za božanstvo,

    rezač papira iz kojeg

izlaze sve sjeđe vlasi

    Ne želim se realizirati,

samo u najnestvarnijem poretku

postoji manji kvadrat od najmanjeg,

otvor pun brodskih truba,

    sretni odlazak

